Oficialii rapidişti sînt nevoiţi să depună pe parcursul zilei de azi şi dosarul pentru primirea licenţei de Liga 1.

"În baza articolului 101, alineatul 1, din Legea nr.85 pe 2006, privind procedura insolvenţei, confirmă planul de reorganizare al debitoarei Fotbal Club Rapid - în insolvenţă. Fixează termen pentru continuarea procedurii la data de 26 septembrie", se arată în soluţia dată de completul de judecată de la Tribunalul Bucureşti.

-------------

Rapidiştii vor primi azi decizia finală a Tribunalului Bucureşti în privinţa aprobării planului de reorganizare.

Dacă instanţa respinge planul, clubul va intra în faliment şi giuleştenii vor fi nevoiţi să se înscrie în liga a 4-a.

Rapidiştii sînt în insolvenţă de la sfîrşitul lui 2012, iar cei doi acţionari care au cumpărat clubul de la George Copos, Nicolae Cristescu şi Adrian Zamfir, au avut cîteva tentative de a vinde pachetul majoritar, însă iniţiativele au eşuat.

În cazul în care instanţa va aproba planul de reorganizare, rapidiştii sînt obligaţi să depună dosarul de licenţă pentru Liga 1 tot în cursul zile de azi.

6 foşti rapidişti cer falimentul

Avocaţii jucătorilor Dănuţ Coman, Ovidiu Burcă, Ionuţ Stancu, Paul Codrea, Marius Bilaşco şi Călin Albuţ au solicitat instanţei respingerea planului de reorganizare şi intrarea clubului Rapid în procedura de faliment.

Aceştia au adus în faţa instanţei mai multe motive printre acestea numărîndu-se şi argumentul conform căruia planul de reorganizare se bazează pe estimări de încasare a unor venituri care nu sînt realizabile. Unul dintre avocaţi a susţinut inclusiv faptul că o parte dintre semnăturile foştilor jucători care şi-au dat acordul pentru planul de reorganizare în cadrul Adunării Generale a creditorilor sînt false. Acesta a dat exemplu un articol din presă conform căruia fostul fundaş Glauber Berti a făcut o plîngere penală în acest sens.